მულტიკულტურალიზმი თუ კულტურული პლურალიზმი

PUBLISHED ON [*February 27, 2016*](https://civicuscela.wordpress.com/2016/02/27/%E1%83%9B%E1%83%A3%E1%83%9A%E1%83%A2%E1%83%98%E1%83%99%E1%83%A3%E1%83%9A%E1%83%A2%E1%83%A3%E1%83%A0%E1%83%90%E1%83%9A%E1%83%98%E1%83%96%E1%83%9B%E1%83%98-%E1%83%97%E1%83%A3-%E1%83%99%E1%83%A3%E1%83%9A/)

მარი-აგნეს ლამფსდორფი

თანამედროვე მეცნიერებაში კულტურული მრავალფეროვნების აღსანიშნავად რამდენიმე ცნებას იყენებენ ხოლმე. მოქალაქეთა ნაწილს ცნებების ერთმანეთისგან განსხვავება უძნელდება. შესაბამისად, ისინი განხილვების დროს ტერმინების არაზუსტად გამოყენების გამო ხშირად გამოუსწორებელ შეცდომებს უშვებენ. კულტურული პლურალიზმისა და მულტიკულტურალიზმის ცნებების ერთმანეთისგან გამიჯვნა ძალიან ბევრისათვის დღემდე გადაულახავ ბარიერად რჩება. მოდით, ერთად შევეცადოთ ბუნდოვანების გაფანტვას.

**რა არის მულტიკულტურალიზმი?**

პროფესორ ბასამ ტიბის აზრით, მულტიკულტურალიზმის ცნება სამ ძირითად გარემოებას აერთიანებს:
1. ადამიანთა ჯგუფებს შორის კულტურული განსხვავებების განსაზღვრას, იდენტიფიცირებას.
2. აღმოჩენილი განსხვავებების აღიარებასა და პატივისცემას.
3. კოლექტიური წესრიგის პირობებში ძირითადი კულტურული უფლებების დაცვასა და დაურღვევლობას.
ცხადია, აღნიშნული განსაზღვრება, განსაკუთრებით კი მისი მესამე პუნქტის საკუთარ თავში არაერთ კონფლიქტს, დასავლეთისათვის დღემდე მოუგვარებელ დილემას მოიაზრებს. წარმოიდგინეთ ევროკავშირის წევრი სახელმწიფოს მოქალაქე მუსლიმი ქალის მდგომარეობა. ერთი მხრივ, მას, როგორც თავისუფალი ქვეყნის მცხოვრებს, აქვს ემანსიპაციის, დაქვემდებარებისგან გათავისუფლების უფლება. მეორე მხრივ კი, მის მეუღლეს, შარიათის კანონების მიმდევარს აქვს უფლება მულტიკულტურალიზმის პოლიტიკის ფარგლებში საკუთარი ძირითადი კულტურული უფლების იდენტიფიცირება, აღიარება და კოლექტიური წესრიგის პირობებში შენარჩუნება მოითხოვოს.

**რა არის კულტურული პლურალიზმი ???**

კულტურული პლურალიზმის კონცეფცია ჩვენ მიერ ჩამოთვლილი სამი პუნქტიდან პირველ ორს უყოყმანოდ აღიარებს. კულტურული პლურალიზმით გამორჩეულ საზოგადოებებშიც განსაკუთრებულ პატივისცემას გამოხატავენ ერთ საზოგადოებრივ სისტემაში თავმოყრილი სხვადასხვა ჯგუფის მიმართ, მრავალფეროვნება ამ შემთხვევაშიც მისაღები და მისასალმებელია. მთავარი განსხვავება ორ კატეგორიას შორის გახლავთ ის, რომ კულტურული პლურალიზმის კონცეფცია უყოყმანოდ ანიჭებს უპირატესობას კოლექტიურ წესრიგს და მასთან შეუსაბამო ძირითად კულტურულ უფლებებს არ აღიარებს.

ვფიქრობთ, ქართველი სტუდენტებისათვის საინტერესო უნდა იყოს აღნიშნული ტერმინების შესახებ მსჯელობის დაწყება და მათი შინაარსის თაობაზე ახალი კვლევების წარმოება.

*სტატია გამოქვეყნდა ჟურნალ “Civicus”-ის მეექვსე ნომერში, გვ. 4-5.
მთლიანი ნომრის ნახვა შესაძლებელია შემდეგ ბმულზე:*[*http://cela.ge/ge/page/civicus-6*](http://cela.ge/ge/page/civicus-6)